Appels swaai Sondag in Randburg | Netwerk24
Appels swaai Sondag in Randburg
Deur Michael Green 19 Oktober 2019 17:54
Akani Phuzi en sy afrigter, Alan Toweel. Phuzi boks Sondag in Randburg teen Vikapita Meroro van Namibië. Foto: Verskaf
Vikapita Meroro boks in die Blairgowrie-saal in Randburg teen Akani Phuzi en Willbeforce Shihepo kom in die Sun Arena Times Square in Pretoria teen Thabiso Mchunu te staan.
Albei dié toernooie vind Sondag plaas.
Merero (34) en Shihepo (36) is al veterane in die beroepskryt en bevind hulle dalk in die skemerlig van hul loopbane.
Hulle kan Phuzi en Mchunu probleme verskaf, maar dit sal ’n beduidende verrassing wees as een of albei van hulle wen.
Phuzi, wat maar nege beroepsgevegte agter die rug het, het Shihepo in Julie met punte oor 12 rondes verslaan.
Mchunu is in hierdie stadium van sy loopbaan ’n gevaarliker vegter as Phuzi en behoort makliker met Shihepo af te reken.
Al probleem is dat Mchunu in Desember verlede jaar laas in aksie was, toe hy met punte teen Tommy Oosthuizen gewen het.
Thabiso Mchunu verlede jaar op pad na sy oorwinning oor Tommy Oosthuizen in Kempton Park. Foto: Gallo Images
Mchunu, wat drie jaar gelede byna nege rondes teen die gedugte Oleksandr Usyk staande gebly het, kan dus dalk bietjie verroes voorkom.
Meroro was self lank laas in die kryt. Sy vorige geveg was in November verlede jaar toe hy met punte teen Mussa Ajibu van Malawi in Windhoek gewen het.
Meroro was al voorheen in Suid-Afrika in aksie. Dit was twee jaar gelede toe Kevin Lerena hom in Kempton Park met ’n tegniese uitklophou in die vyfde ronde verslaan het.
* Die toernooi in Randburg word Sondag van 14:00 op SS 11 uitgesaai.
Meer oor: Akani Phuzi | Boks | Willbeforce Shihepo | Vikapita Meroro | Thabiso Mchunu
Draak met vuiste van dinamiet
Bokser vlieg deur Ferrari se voorruit